CELEX: 32019D1893
Language: sl
Date: 2019-11-11 00:00:00
Title: Sklep Sveta (SZVP) 2019/1893 z dne 11. novembra 2019 o spremembi Sklepa (SZVP) 2017/2074 o omejevalnih ukrepih glede na razmere v Venezueli

12.11.2019   
               
               
                  SL
               
               
                  Uradni list Evropske unije
               
               
                  L 291/42
               
            
         SKLEP SVETA (SZVP) 2019/1893
         z dne 11. novembra 2019
         o spremembi Sklepa (SZVP) 2017/2074 o omejevalnih ukrepih glede na razmere v Venezueli
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:
         
                     (1)
                  
                  
                     Svet je 13. novembra 2017 sprejel Sklep (SZVP) 2017/2074 (1) o omejevalnih ukrepih glede na razmere v Venezueli.
                  
               
                     (2)
                  
                  
                     Svet je poudaril, da so omejevalni ukrepi postopni, ciljno usmerjeni, fleksibilni ter reverzibilni, ne da bi vplivali na ostalo prebivalstvo, usmerjeni pa so k temu, da ustvarijo verodostojen ter smiseln postopek, ki lahko vodi k mirno izpogajani rešitvi.
                  
               
                     (3)
                  
                  
                     Zaradi nenehnega slabšanja razmer v Venezueli je Svet 22. januarja 2018 sprejel Sklep (SZVP) 2018/90 (2), s katerim je na seznam fizičnih in pravnih oseb, subjektov in organov iz Priloge I k Sklepu (SZVP) 2017/2074 uvrstil sedem oseb.
                  
               
                     (4)
                  
                  
                     Svet je 28. maja 2018 sprejel sklepe, v katerih je navedel, da predčasne predsedniške volitve v Venezueli skupaj z regionalnimi volitvami, ki so potekale 20. maja 2018, niso bile niti svobodne niti poštene. Unija je pozvala k izvedbi novih predsedniških volitev in izjavila, da bo hitro ukrepala, da bi uvedla dodatne ciljno usmerjene in reverzibilne omejevalne ukrepe.
                  
               
                     (5)
                  
                  
                     Svet je 25. junija 2018 na podlagi sklepov Sveta z dne 28. maja 2018 sprejel Sklep (SZVP) 2018/901 (3), s katerim je na seznam dal enajst oseb.
                  
               
                     (6)
                  
                  
                     Visoka predstavnica Unije za zunanje zadeve in varnostno politiko (v nadaljnjem besedilu: visoki predstavnik) je 25. oktobra 2018 dala izjavo v imenu Unije, v kateri je izjavila, da je Unija še naprej prepričana, da je za trenutno krizo mogoča le demokratična politična in miroljubna rešitev, in poudarila zavezo Unije, da bo uporabila vse svoje politične instrumente, da bi prispevala k dosegi takšne rešitve.
                  
               
                     (7)
                  
                  
                     Svet je 6. novembra 2018 sprejel Sklep (SZVP) 2018/1656 (4), s katerim je podaljšal veljavne omejevalne ukrepe glede na razmere v Venezueli zaradi nadaljevanja in poglabljanja politične, gospodarske in socialne krize v tej državi.
                  
               
                     (8)
                  
                  
                     Visoki predstavnik je januarja, februarja, marca in aprila 2019 v imenu Unije dal izjave o razmerah v Venezueli, v katerih je bila poudarjena pripravljenost Unije, da si še naprej močno prizadeva za ponovno vzpostavitev demokracije in pravne države, sprejme nadaljnje ukrepe in se z ustreznimi ukrepi odzove na odločitve in dejanja, ki nadalje spodkopavajo demokratične institucije in načela, pravno državo in spoštovanje človekovih pravic.
                  
               
                     (9)
                  
                  
                     Svet je 8. julija 2019 sprejel Sklep (SZVP) 2019/1171 (5), ki je posodobil obrazložitev za tri osebe s seznama.
                  
               
                     (10)
                  
                  
                     Visoki predstavnik je 16. julija 2019 v imenu Unije dal izjavo, v kateri je navedeno, da poročilo visokega komisarja Združenih narodov za človekove pravice jasno in podrobno potrjuje obseg in resnost kršitev človekovih pravic, propadanje pravne države in razgradnjo demokratičnih institucij v Venezueli. Unija je tudi nakazala, da je pripravljena začeti delo v smeri uporabe ciljno usmerjenih ukrepov za tiste člane varnostnih sil, ki sodelujejo pri mučenju in drugih resnih kršitvah človekovih pravic.
                  
               
                     (11)
                  
                  
                     Svet je 26. septembra 2019 v okviru nadaljnjega ukrepanja na podlagi izjave z dne 16. julija 2019 in glede na nadaljujoče se resne razmere v Venezueli sprejel Sklep (SZVP) 2019/1596 (6), s katerim je na seznam uvrstil sedem oseb.
                  
               
                     (12)
                  
                  
                     V tem smislu in v skladu s členom 13 Sklepa (SZVP) 2017/2074 je Svet pregledal veljavne omejevalne ukrepe glede na razmere v Venezueli.
                  
               
                     (13)
                  
                  
                     Glede na sedanjo politično, gospodarsko, socialno in humanitarno krizo v Venezueli, ter vztrajne ukrepe, ki spodkopavajo demokracijo, pravno državo in spoštovanje človekovih pravic, bi bilo treba veljavne omejevalne ukrepe, vključno z vsemi uvrstitvami na seznam, podaljšati do 14. novembra 2020. Ti ukrepi ne vplivajo na ostalo prebivalstvo in se lahko spremenijo glede na napredek pri ponovni vzpostavitvi demokracije, pravne države in spoštovanja človekovih pravic v Venezueli.
                  
               
                     (14)
                  
                  
                     Posamezne uvrstitve na seznam iz Priloge I k Sklepu (SZVP) 2017/2074 so bile pregledane, informacije v zvezi z osmimi osebami pa bi bilo treba spremeniti.
                  
               
                     (15)
                  
                  
                     Poleg tega bi bilo treba v Sklepu (SZVP) 2017/2074 dodati določbo, da Svet in visoki predstavnik lahko obdelujeta osebne podatke zaradi opravljanja svojih nalog na podlagi tega sklepa.
                  
               
                     (16)
                  
                  
                     Sklep (SZVP) 2017/2074 bi bilo zato treba ustrezno spremeniti –
                  
               SPREJEL NASLEDNJI SKLEP:
         
            Člen 1
            Sklep (SZVP) 2017/2074 se spremeni:
            
                        (1)
                     
                     
                        vstavi se naslednji člen:
                        
                           „Člen 9a
                           
                           
                              1.   Svet in visoki predstavnik Unije za zunanje zadeve in varnostno politiko (v nadaljnjem besedilu: visoki predstavnik) lahko obdelujeta osebne podatke za namene opravljanja svojih nalog, ki jih imata po tem sklepu, zlasti:
                              
                                          (a)
                                       
                                       
                                          kar zadeva Svet, za pripravo in sprejemanje sprememb prilog I in II;
                                       
                                    
                                          (b)
                                       
                                       
                                          kar zadeva visokega predstavnika, za pripravo sprememb prilog I in II.
                                       
                                    
                           
                              2.   Svet in visoki predstavnik lahko po potrebi obdelujejo ustrezne podatke v zvezi s kaznivimi dejanji, ki so jih storile fizične osebe s seznama, kazenskimi obsodbami teh oseb ali varnostnimi ukrepi v zvezi z njimi le v obsegu, potrebnem za pripravo prilog I in II.
                           
                           
                              3.   Za namene tega sklepa sta Svet in visoki predstavnik določena za ‚upravljavca‘ v smislu točke 8 člena 3 Uredbe (EU) 2018/1725 Evropskega parlamenta in Sveta (*1), da se zagotovi, da lahko zadevne fizične osebe izvajajo svoje pravice na podlagi Uredbe (EU) 2018/1725.
                           
                        
                        
                           (*1)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).“;"
                        
                     
                  
                        (2)
                     
                     
                        prvi odstavek člena 13 se nadomesti z naslednjim:
                        „Ta sklep se uporablja do 14. novembra 2020.“;
                     
                  
                        (3)
                     
                     
                        Priloga I se spremeni v skladu s Prilogo k temu sklepu.
                     
                  
         
            Člen 2
            Ta sklep začne veljati na dan po objavi v Uradnem listu Evropske unije.
         
         
            V Bruslju, 11. novembra 2019
            
               
                  Za Svet
               
               
                  Predsednik
               
               F. MOGHERINI
            
         
         
            (1)  Sklep Sveta (SZVP) 2017/2074 z dne 13. novembra 2017 o omejevalnih ukrepih glede na razmere v Venezueli (UL L 295, 14.11.2017, str. 60).
         
            (2)  Sklep Sveta (SZVP) 2018/90 z dne 22. januarja 2018 o spremembi Sklepa (SZVP) 2017/2074 o omejevalnih ukrepih glede na razmere v Venezueli (UL L 16 I, 22.1.2018, str. 14).
         
            (3)  Sklep Sveta (SZVP) 2018/901 z dne 25. junija 2018 o spremembi Sklepa (SZVP) 2017/2074 o omejevalnih ukrepih glede na razmere v Venezueli (UL L 160 I, 25.6.2018, str. 12).
         
            (4)  Sklep Sveta (SZVP) 2018/1656 z dne 6. novembra 2018 o spremembi Sklepa (SZVP) 2017/2074 o omejevalnih ukrepih glede na razmere v Venezueli (UL L 276, 7.11.2018, str. 10).
         
            (5)  Sklep Sveta (SZVP) 2019/1171 z dne 8. julija 2019 o spremembi Sklepa (SZVP) 2017/2074 o omejevalnih ukrepih glede na razmere v Venezueli (UL L 183, 9.7.2019, str. 9).
         
            (6)  Sklep Sveta (SZVP) 2019/1596 z dne 26. septembra 2019 o spremembi Sklepa (SZVP) 2017/2074 o omejevalnih ukrepih glede na razmere v Venezueli (UL L 248, 27.9.2019, str. 74).
      
      
         
            PRILOGA
            V Prilogi I k Sklepu (SZVP) 2017/2074 se vnosi 1, 3, 6, 10, 13, 15, 19 in 21 nadomestijo z naslednjim:
            
                         
                     
                     
                        Ime in priimek
                     
                     
                        Podatki za ugotavljanje identitete
                     
                     
                        Obrazložitev
                     
                     
                        Datum uvrstitve na seznam
                     
                  
                        „1.
                     
                     
                        Néstor Luis Reverol Torres
                     
                     
                        Datum rojstva: 28. oktober 1964
                        Spol: moški
                     
                     
                        Minister za notranje zadeve, pravosodje in mir od leta 2016. Aprila 2019 je bil imenovan tudi za podpredsednika za javna dela in storitve ter izvršnega sekretarja generalštaba za elektriko. Nekdanji generalni poveljnik bolivarske narodne garde. Odgovoren za hude kršitve človekovih pravic, vključno z mučenjem (političnih) zapornikov, in zatiranje demokratične opozicije v Venezueli, vključno s prepovedjo in zatiranjem političnih demonstracij, kar so zakrivile varnostne sile pod njegovim poveljstvom.
                     
                     
                        22.1.2018
                     
                  
                        3.
                     
                     
                        Tibisay Lucena Ramírez
                     
                     
                        Datum rojstva: 26. april 1959
                        Spol: ženski
                     
                     
                        Predsednica državnega volilnega sveta (Consejo Nacional Electoral – CNE). Njeni ukrepi in politike ogrožajo demokracijo in pravno državo v Venezueli, med drugim tako, da ni zagotovila, da bi CNE ostal nepristranska in neodvisna institucija v skladu z venezuelsko ustavo, s čimer je olajšala ustanovitev ustavodajne skupščine in ponovno izvolitev Nicolása Madura maja 2018 na predsedniških volitvah, ki niso bile niti svobodne niti poštene.
                     
                     
                        22.1.2018
                     
                  
                        6.
                     
                     
                        Tarek William Saab Halabi
                     
                     
                        Datum rojstva: 10. september 1963
                        Kraj rojstva:
                        El Tigre, država Anzoátegui, Venezuela
                        Spol: moški
                     
                     
                        Venezuelski državni tožilec, ki ga je imenovala ustavodajna skupščina. V tej in v preteklih funkcijah varuha človekovih pravic in predsednika republiškega sveta za moralo (Consejo Moral Republicano) ogroža demokracijo in pravno državo v Venezueli z javnim podpiranjem ukrepov proti nasprotnikom vlade Venezuele in odvzema pristojnosti narodni skupščini.
                     
                     
                        22.1.2018
                     
                  
                        10.
                     
                     
                        Jesús Rafael Suárez Chourio
                     
                     
                        Datum rojstva: 19. julij 1962
                        Spol: moški
                     
                     
                        Vrhovni poveljnik bolivarske nacionalne vojske Venezuele in načelnik generalštaba vrhovnega poveljnika. Nekdanji generalni poveljnik bolivarske nacionalne vojske Venezuele in nekdanji poveljnik venezuelskega organa za celovito obrambo osrednjega območja (REDI Central). Odgovoren za hude kršitve človekovih pravic, ki so jih zagrešile sile pod njegovim poveljstvom med njegovim mandatom vrhovnega poveljnika bolivarske nacionalne vojske Venezuele, vključno s prekomerno uporabo sile in trpinčenjem zapornikov. Napadal je demokratično opozicijo in podpiral uporabo vojaških sodišč za sojenje civilnim protestnikom.
                     
                     
                        25.6.2018
                     
                  
                        13.
                     
                     
                        Elías José Jaua Milano
                     
                     
                        Datum rojstva: 16. december 1969
                        Spol: moški
                     
                     
                        Nekdanji minister ljudske oblasti za izobraževanje Nekdanji predsednik predsedniške komisije za nelegitimno nacionalno ustavodajno skupščino. Odgovoren za ogrožanje demokracije in pravne države v Venezueli z vlogo, ki jo je imel pri oblikovanju nelegitimne ustavodajne skupščine.
                     
                     
                        25.6.2018
                     
                  
                        15.
                     
                     
                        Freddy Alirio Bernal Rosales
                     
                     
                        Datum rojstva: 16. junij 1962
                        Kraj rojstva: San Cristóbal, država Táchira, Venezuela
                        Spol: moški
                     
                     
                        Vodja nacionalnega kontrolnega centra lokalnih odborov za oskrbo in proizvodnjo (CLAP) in protektor države Táchira. Tudi generalni komisar Bolivarske nacionalne obveščevalne službe (SEBIN). Kot vodja CLAP in protektor države Táchira lahko pokliče posebne sile (FAES) in lahko vpliva na imenovanje sodnikov in tožilcev. Odgovoren za ogrožanje demokracije z manipulacijo programa za razdelitev paketov hrane v volilne namene, ki so jo izvedli CLAP. Poleg tega je kot generalni komisar SEBIN odgovoren za dejavnosti SEBIN, ki vključujejo hude kršitve človekovih pravic, kot so samovoljna pridržanja.
                     
                     
                        25.6.2018
                     
                  
                        19.
                     
                     
                        Nestor Neptali Blanco Hurtado
                     
                     
                        Datum rojstva: 26. september 1982
                        Številka osebne izkaznice: V-15222057
                        Spol: moški
                     
                     
                        Major v bolivarski narodni gardi (GNB), ki deluje skupaj z uradniki generalnega direktorata za vojaško protiobveščevalno delovanje (Dirección General de Contraficcia Militar (DGCIM)) vsaj od decembra 2017. Odgovoren za hude kršitve človekovih pravic, vključno z mučenjem, prekomerno uporabo sile in trpinčenjem pripornikov v objektih DGCIM.
                     
                     
                        27.9.2019
                     
                  
                        21.
                     
                     
                        Carlos Alberto Calderon Chirinos
                     
                     
                        Številka osebne izkaznice:
                        Spol: moški V-10352300
                     
                     
                        Nosilec višje funkcije (imenovan komisar, direktor in generalni direktor) v bolivarski narodni obveščevalni službi (SEBIN). Odgovoren za hude kršitve človekovih pravic, vključno z mučenjem, prekomerno uporabo sile in trpinčenjem pripornikov v objektih SEBIN. Zlasti je sodeloval in bil odgovoren za mučenje in okrutno, nečloveško in ponižujoče ravnanje s priporniki v El Helicoideju, zaporu SEBIN.
                     
                     
                        27.9.2019“